Freda Linde is die mees bekroonde kinderboekskrywer in Suid-Afrika. Haar eerste kinderboek verskyn in 1959 en 40 jaar later publiseer sy steeds pryswennerboeke.
Freda Linde is gebore op Swellendam en het grootgeword op haar ouerplaas tussen Bonnievale en Swellendam, 'n pragtige omgewing wat die agtergrond vorm van haar eerste boek, Terug na die Mimosas, 'n bundel essays en sketse.
Sy ontvang in 1965 die C.P. Hoogenhout-toekenning vir haar kinderboek Snoet-Aleeen, maar dis eers agt jaar later, in 1973, dat sy talle toekennings begin kry. Sy is o.a. vyf keer bekroon deur die S.A. Akademie vir Wetenskap en kuns en vier keer deur SAIBI en is verreweg die mees bekroonde kinderboekskrywer in die land.
Freda se joernalistieke loopbaan begin in 1937 by die Unie-Volkspers se koerant Die Suiderstem, waar Uys Krige voor hy oorlogskorrespondent geword het, haar aangemoedig met haar skryfwerk. Sy skryf later baie essays, sketse en gedigte onder skuilname soos J. van Velden e.a. vir die U.V.P. se tydskryf Die Naweek.
Einde 1954 volg sy vir Audrey Blignault op as redaktrise van Die Huisvrou tot sy in 1960 'n redaksiepos by HAUM aanvaar. In 1964 word sy uitgewersredaktrise vir John Malherbe, destydse uitgewer van kinderboeke, en redigeer Afrikaanse vertalings van oorsese bekroonde boeke.
Sy besluit einde 1971 om permanent te vryskut en besoek Namibië (destyds nog Suidwes) 'n paar maande later. Hierdie besoek word die inspirasie vir haar drie keer bekroonde boek, Die Singende Gras.
Hoewel geëtiketteer as kinderboekskrywer, skryf sy wel af en toe vir volwassenes en bydraes van haar is opgeneem in dertien Afrikaanse prosaversamelings. Ook poësie is nog steeds 'n belangrike deel van haar lewe.
Sy was sekretaresse van die Ingrid Jonker Gedenkfonds vir die aanmoediging van jong digters sedert die ontstaan daarvan in 1965 tot 1971.
Sy het meer as 150 kinderboeke van buitelandse skrywers, hoofsaaklik prenteboeke, in Afrikaans vertaal vir plaaslike uitgewers. Van haar oorspronklike boeke het ook 'n aantal in vertaling verskyn - oorsee sowel as plaaslik.
Sy het oor die jare ook verskeie pryse in ander letterkunde wedstryde verower. Die mees onlangse was 'n eerste prys in Daan Retief-Uitgewers se kinderboekwedstryd van 1990.
Hy stel van kleins af belang in skryfwerk. Skryf van jongs af gediggies en kortverhale op later leeftyd 27 gepubliseerde jeugboeke, waarvan die meeste fiksieverhale is, met 'n gekiedkundige Suid-Afrikaanse agtergrond. Die stof vir die skryf van dié jeugboeke verkry die skrywer deur middel van reise na die plekke waar die verhale plaasgevind het en eie navorsing en onderhoude met deskundiges op die verskillende vakgebiede.